#JongStemme: Het jy jou naaste (en boelie) lief soos jouself? | Maroela Media
Deur Ni-Colé du Plessis
Ni-Colé du Plessis
Boelie: "Gedrag met die bedoeling om 'n ander persoon seer te maak, te beseer of te dreig. Dit is 'n gedrag wat 'n kind magteloos, bevrees of ongemaklik laat voel."
My oupa sê altyd die belangrikste gebod in die Bybel is dat jy jou naaste soos jouself moet liefhê. Nou die vraag op almal se lippe: Sluit dit jou boelie in? Die antwoord is eenvoudig, ja!
Laat ek verduidelik … Van kleintyd af word ons geleer om nie met ander lelik te wees nie, en as ander teenoor óns lelik is, moet ons dit dadelik onder iemand van 'n hoër gesag se aandag bring. Niemand het ooit vir ons gesê dat ons met ons boelie 'n gesprek moet aanknoop en vrae vra nie, maar eerder net om onsself so gou as moontlik uit die situasie te verwyder.
Ek moet bieg, dit is presies wat ek gedoen het, totdat ek mense begin verstaan het. As 'n 18-jarige is ek nog relatief onervare oor hoe die wêreld daarbuite werk, maar luister asseblief na hierdie onervare, 18-jarige perspektief. Niemand boelie sonder dat hulle self geboelie word nie, hetsy deur ander of deur hulself. Deur my mening hieroor te lug, regverdig ek glad nie boeliegedrag nie, maar wil ek julle wel aanraai om in sekere gevalle 'n ander benadering daarteenoor te neem.
Ongelukkig leef ons vandag in 'n wêreld waar dit makliker is om te aanvaar dat die wêreld stukkend en gemeen is en eerder mure daarteen op te bou as wat ons dit sal verander. Mense is in 'n konstante stryd met mekaar en ook met hulself.
Liewe mense, vandag wil ek jou aanraai – moenie 'n boelie word omdat j‎y geboelie word nie. Probeer eerder liefhê en red wat nog te redde is.
Lukas 6:31 lees: "Behandel ander mense soos jy self behandel wil word." Ek vra nie van jou om jou boelie se beste vriend te word nie, maar ek vra wel van jou om te leer om te verstaan. Verstaan éérs waarom die persoon doen wat hy/sy doen voordat jy daarop reageer. Sodra ons kan leer om mense te verstaan eerder as om blatant net te baklei, is ons al 'n stappie nader aan 'n liefdevolle wêreld, eerder as 'n gemene en gebroke een.
Ek is vas oortuig dat ons die wêreld kan verander deur lief te hê en om te gee; al is dit elke dag net 'n klein bietjie.
Ek sluit met die woorde van Jo Black af: "Wees iemand wat almal soos 'n iemand laat voel, want niemand verdien om soos 'n niemand te voel nie. Hulle gaan dink ons is mal, maar dis oukei, want die mense wat mal genoeg is om te dink hulle kan die wêreld verander, is gewoonlik die wat presies dít doen."